Diari Oficial de la Generalitat Valenciana


Sumari del DOGV 4760, del 25-05-2004 (2004/4738)

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social de la Generalitat Valenciana per al desenrotllament d'actuacions conjuntes en matèria d'acollida bàsica a immigrants.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4760

Data del DOGV
:   25-05-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/4738


Data del document
:   04-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Benestar Social
    * cooperació administrativa
    * administració central
    * immigració

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social de la Generalitat Valenciana per al desenrotllament d'actuacions conjuntes en matèria d'acollida bàsica a immigrants. [2004/F4738]
  
Subscrit, després de la tramitació prèvia reglamentària, entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social de la Generalitat Valenciana, l'1 de març de 2004, un conveni de col·laboració per al desenrotllament d'actuacions conjuntes en matèria d'acollida bàsica a immigrants, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0122/2004, i que figura com a annex d'esta resolució.
  
València, 4 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social de la Generalitat Valenciana per al desenrotllament d'actuacions conjuntes en matèria
  
d'acollida bàsica a immigrants
  
Madrid, 1 de març de 2004
  
Reunits
  
D'una part, Antonio Lis Darder, director general de l'Institut de Migracions i Servicis Socials, nomenat pel Decret 801/2002, de data 26 de juliol, i en virtut de la competència atribuïda en l'article 6.1 de la Llei 30/1992, de 26 de novembre, de Règim Jurídic i del Procediment Administratiu Comú, modificat per la Llei 4/1999.
  
D'una altra, Alicia de Miguel García, consellera de Benestar Social, nomenada pel Decret 5/2003, de 20 juny, del president de la Generalitat Valenciana, amb capacitat per a celebrar este acte segons l'acord del Govern Valencià de data 27 de febrer de 2004.
  
Ambdós parts es reconeixen plena competència i capacitat per a firmar el present conveni i actuant en l'exercici dels seus respectius càrrecs
  
Manifesten
  
Primer. Que l'article 149.1.2a de la Constitució Espanyola atribuïx a l'estat la competència exclusiva sobre immigració, estrangeria i dret d'asil en virtut de la qual el Ministeri de Treball i Assumptes Socials ha assumit les competències en matèria de gestió de fluxos i d'integració social dels immigrants estrangers, refugiats, sol·licitants d'asil i desplaçats en el marc de la Comissió Interministerial d'Estrangeria.
  
Segon. Que en virtut d'estes competències el Consell de Ministres, per mitjà de l'Acord de 8 de gener del 2001, va aprovar el Programa Global de Regulació i Coordinació de l'Estrangeria i la Immigració a Espanya, com a marc de referència per a l'administració general de l'estat i proposta d'acció per a les comunitats autònomes, establint-se en el dit programa, en l'apartat de col·laboració institucional, que les distintes mesures arreplegades en ell seran portades a terme per l'administració general de l'estat o per les comunitats autònomes d'acord amb les seues respectives competències.
  
Tercer: Que d'acord amb l'article 3 de la Llei Orgànica 4/2000, d'11 de gener, modificada per la 8/2000, de 22 de desembre, reformada per la 14/2003, de 20 de novembre, sobre drets i llibertats dels estrangers a Espanya i de la seua integració social, els estrangers gaudiran a Espanya, en igualtat de condicions que els espanyols, dels drets i llibertats reconeguts en el títol I de la Constitució i en les seues lleis de desplegament, en els termes establits en la mencionada llei orgànica, la qual cosa suposa la igualtat en l'accés als servicis socials, educatius i sanitaris, entre altres.
  
Quart. Que d'acord amb l'article 31, apartats 24 i 27, de l'Estatut d'Autonomia de la Comunitat Valenciana, Llei Orgànica 5/1982, s'atribuïx a la Generalitat Valenciana la competència exclusiva sobre assistència social i servicis socials.
  
Quint. Que d'acord amb el que establix el títol I de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, les administracions públiques, en el desplegament de la seua activitat i en les seues relacions recíproques, hauran de facilitar a les altres administracions la informació que necessiten sobre l'activitat que desenrotllen en l'exercici de les seues competències, podent celebrar convenis de col·laboració entre si en l'àmbit de les seues respectives competències. La Llei 30/1992, de 26 de novembre, modificada per Llei 4/1999, estipula en la seua disposició addicional tretzena que els directors dels organismes públics podran celebrar els convenis previstos en l'article 6 de la mencionada llei, dins de les facultats que els atorga la normativa pressupostària i amb compliment previ dels tràmits establits.
  
Sext. Que amb base al Reial Decret 238/2002, d'1 de març, en el seu article 1, l'Institut de Migracions i Servicis Socials té competències en l'assistència, promoció i integració social dels immigrants, assistència als sol·licitants d'asil i la promoció i integració social dels refugiats i desplaçats.
  
Per això, sobre la base de tot el que antecedix, ambdós parts acorden subscriure el present conveni de col·laboració, d'acord amb les següents
  
Clàusules
  
Primera. Objecte del conveni
  
El present conveni té per objecte establir un marc de col·laboració entre l'administració general de l'estat i la Comunitat Valenciana per al desplegament d'actuacions conjuntes destinades a facilitar la integració social dels immigrants, refugiats, sol·licitants d'asil i desplaçats, en els programes especificats en l'annex.
  
Segona. Accions prioritàries
  
El Programa d'Acollida Bàsica a Immigrants està concebut com a instrument per a la prestació de servicis encaminats a l'acollida dels immigrants en la societat espanyola. Es preveuen com a accions prioritàries del mencionat programa:
  
- Garantir la no-discriminació dels immigrants en l'accés a les prestacions socials generals.
  
- Millorar les condicions d'allotjament i facilitar l'accés a una vivenda digna a este col·lectiu, a través de la creació d'assentaments provisionals, allotjaments de temporada per a treballadors temporers, centres d'acollida a aquells que per la seua situació de vulnerabilitat ho necessiten i ajudes a la vivenda en règim de lloguer.
  
- Prestar els servicis necessaris per a facilitar la inserció sociolaboral a través de programes formatius i informatius, desenvolupament de tècniques i estratègies per a la recerca d'ocupació, campanyes de sensibilització als empresaris i empleadors, servicis d'acompanyament, servicis específics per a dones, guarderies, servicis d'assessorament jurídic i interpretació i altres.
  
Tercera. Població afectada
  
L'activitat objecte del present conveni va dirigida a la població immigrant, prioritàriament als treballadors temporers en el sector agrícola i a aquells immigrants en situació de vulnerabilitat o amb alt risc d'exclusió social.
  
Quarta. Comissió Tècnica de Seguiment
  
Es constituirà una Comissió Tècnica de Seguiment del present conveni, el funcionament de la qual s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener (BOE 14.01.1999), formada per tres representants de l'administració general de l'estat, un d'ells designat per la Delegació del Govern a la Comunitat Valenciana i altres dos corresponents al Ministeri de Treball i Assumptes Socials i tres representants de la Comunitat Valenciana. Esta comissió efectuarà el seguiment i l'avaluació de les actuacions desenrotllades en aplicació del conveni i resoldrà els problemes d'interpretació i compliment que puguen plantejar-s'hi.
  
Quinta. Seguiment i avaluació
  
Es dissenyarà un sistema de seguiment i avaluació periòdic i els mètodes d'arreplegada d'informació que permeten ajustar les accions a les característiques i necessitats específiques del col·lectiu objecte d'atenció. El procediment acordat, haurà d'incloure la remissió d'informes trimestrals d'activitat a l'Institut de Migracions i Servicis Socials, que romandrà informat de totes les incidències i canvis que es produïsquen, a més de comptar amb dades sobre els servicis i la població atesa.
  
Sexta. Justificació econòmica
  
S'establirà un sistema que permeta conéixer la destinació dels fons provinents de la contribució econòmica de les distintes administracions per al desenrotllament del programa, justificant-se degudament les partides corresponents a cada administració per mitjà de certificat emés per la direcció general en cada comunitat autònoma, indicant les dades de quantia per concepte de gasto, la seua aplicació econòmica, i l'existència, si escau, de romanents.
  
Sèptima. Vigència
  
La duració del present conveni de col·laboració s'establix fins al 31 de desembre del 2004.
  
No obstant això, els firmants manifesten la seua voluntat de fer-lo extensiu als anys successius, a este efecte el present conveni es prorrogarà expressament per períodes anuals, cada vegada que s'acorde en el pertinent annex anual. En este annex es determinaran les prioritats, els programes que calga realitzar i les aportacions pressupostàries necessàries per al desenrotllament de l'objecte del conveni.
  
Octava. Resolució per incompliment
  
En el supòsit d'incompliment per alguna de les parts de les obligacions essencials contretes per mitjà del present conveni, l'altra part podrà denunciar l'esmentat incompliment i donar-lo per resolt.
  
En cas de resolució del conveni per incompliment de les seues obligacions per part de la Comunitat Valenciana, esta haurà de reintegrar les quantitats que haguera rebut com a aportació econòmica del finançament corresponent a ella, incrementades amb l'interés legal dels diners, d'acord amb el que establix l'article 36 de la Llei General Pressupostària.
  
Novena. Jurisdicció competent
  
El present conveni té naturalesa administrativa i es troba exclòs de l'àmbit d'aplicació del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques. La jurisdicció contenciosa administrativa serà la competent per a enjudiciar les qüestions litigioses que puguen sorgir de la seua aplicació.
  
I en prova de conformitat, firmen el present conveni en dos exemplars, quedant un exemplar en poder de cada una de les parts firmants, al lloc i en la data dalt indicats.
  
El director general de l'Imserso: Antonio Lis Darder.
  
La consellera de Benestar Social: Alicia de Miguel García.
  
Annex
  
Annex al conveni de col·laboració entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social de la Generalitat Valenciana per a l'any 2004
  
Per mitjà del present annex es regula el finançament i els aspectes tècnics de posada en marxa de les àrees de col·laboració establides en el conveni de col·laboració entre l'Institut de Migracions i Servicis Socials del Ministeri de Treball i Assumptes Socials i la Conselleria de Benestar Social en matèria d'immigració.
  
En el present any de 2004, tant l'Institut de Migracions i Servicis Socials a càrrec de l'aplicació pressupostària 07.10.193.6, com la Conselleria de Benestar Social de la Generalitat Valenciana, a càrrec del seu programa pressupostari 38.97.34.0411.442.50.5, línies pressupostàries T4993, T5355, T5356, T5357, T5358 i T5366, destinaran per a les actuacions descrites a continuació la quantia de nou-cents mil euros (900.000 €), la qual cosa suposa un finançament de quatre-cents cinquanta mil euros (450.000 €) per part de l'Imserso, i un finançament de quatre-cents cinquanta mil euros (450.000 €) per part de la Comunitat Valenciana. La forma de pagament per part de l'Imserso a la Comunitat Valenciana es farà d'una sola vegada a la firma del present conveni, per mitjà de transferència bancària a la Conselleria de Benestar Social.
  
Els mencionats fons es distribuiran entre els següents eixos programàtics:
  
Estos tres eixos es complementaran amb una contraprestació de traspàs d'informació. La Comunitat Valenciana remetrà a l'Imserso informació relativa sobre les dades disponibles d'estrangers inclosos en els padrons municipals del seu àmbit geogràfic, així com dades relatives a la situació educativa, social i laboral dels estrangers residents a la Comunitat Valenciana. Es portarà a terme la col·laboració en el seguiment de les les esmentades dades per a poder implementar els programes d'integració procedents. Igualment, la Comunitat Valenciana remetrà a l'Imserso la informació corresponent a les estadístiques i informacions relatives a immigrants estrangers d'aquells projectes dirigits a la integració social d'immigrants, sol·licitants d'asil, refugiats i desplaçats, en els quals intervé la citada comunitat.
  
En el desenrotllament de recollida i traspàs d'informació es tindrà en compte el que disposa la Llei Orgànica 15/1999, de 13 de desembre (BOE de 14 de desembre), sobre Protecció de Dades de Caràcter Personal.
  
1r. Acollida bàsica
  
L'acollida bàsica es configura com a un conjunt coordinat de places d'allotjament en centres d'acollida per a immigrants en situació de vulnerabilitat. Han d'estar distribuïdes estratègicament i respondre a les necessitats reals d'immigrants i refugiats. L'acollida bàsica ha de ser temporal i l'atenció integral. Este dispositiu es planteja com a complementari de l'acollida ocupacional, en la gestió i finançament de la qual tenen un paper principal els empleadors, d'acord amb les normes i convenis vigents entre els interlocutors socials concernits.
  
Els objectius que perseguix este eix són: desenvolupar uns servicis permanents d'acollida i atenció integral que garantisquen als immigrants i refugiats unes condicions de vida dignes, oferir servicis bàsics d'allotjament i manutenció, durant un període limitat de temps. La finalitat és ajudar l'immigrant a acostar-se a la realitat sociolaboral del país, atenent a les seues necessitats socials, educatives, formatives i laborals al llarg del seu procés individual d'integració, i incorporar-lo als sistemes de prestació de servicis bàsics territorials.
  
Els destinataris dels programes són els immigrants en situació de vulnerabilitat, és a dir, aquelles persones que es troben en una suma de circumstàncies que els afecten limitant les seues capacitats per a valdre's per si mateixos. Són, per tant, persones que tenen dificultat per a aconseguir la seua inserció sociolaboral i que necessiten, per tant, una ajuda social addicional per a atendre les seues necessitats bàsiques i les de les persones al seu càrrec.
  
Els programes i activitats que comprén este eix són:
  
- Allotjament i manutenció.
  
- Ajudes econòmiques per a transport, gestions diverses i diners de butxaca.
  
- Derivació, si fóra necessari, a altres programes de segona acollida i suport especial en el moment de l'eixida del programa.
  
- Atenció a col·lectius específics per mitjà d'accions compensatòries (menors, dones i grups d'immigrants amb característiques especials).
  
La Comunitat Valenciana donarà informació sobre els punts que configuren la xarxa d'atenció i l'ampliació, si és procedent, de part d'ells.
  
2n. Informació, orientació i assessorament sociolaboral
  
Es potenciarà la xarxa d'atenció per a l'immigrant, sol·licitant d'asil i refugiat, en matèria d'informació, orientació i assessorament sociolaboral. Els punts han d'estar distribuïts estratègicament i respondre a les necessitats reals dels col·lectius. La mencionada distribució es realitzarà en tot cas en forma ajustada a la xarxa d'itineraris ocupacionals seguits per l'estranger al nostre territori. S'hi atendran necessitats específiques d'este col·lectiu a fi de facilitar la seua integració en els servicis generalistes dirigits a tota la població.
  
Els objectius de l'atenció són garantir la no-discriminació dels immigrants en l'accés a les prestacions socials generals i a l'ocupació, informar i orientar als immigrants sobre els seus drets i deures, els servicis socials i recursos a què tenen accés, a fi de facilitar la seua inserció en la societat d'acollida, eliminant-hi tota classe de barreres lingüístiques, culturals, socials i laborals.
  
Els destinataris d'estos programes d'atenció són els immigrants i refugiats en general, donant-s'hi preferència a les persones nouvingudes i especialment quan estiguen en situació de vulnerabilitat amb alt risc d'exclusió social.
  
Els programes i activitats que comprenen este eix són:
  
- Servicis informatius i formatius per a facilitar la inserció sociolaboral: cursos, tallers, tècniques i estratègies per a la recerca d'ocupació, mediació amb empresaris i empleadors, acompanyament, etc.
  
- Assessorament legal, especialment pel que fa a l'obtenció de permisos de treball i residència, reagrupació familiar, nacionalitat etc.
  
- Servicis de traducció i interpretació.
  
- Servici d'orientació i assessorament general sobre empadronament, allotjament, recursos socials, accés a la vivenda, sanitat i educació.
  
- Accions educatives especialment en l'àmbit de la llengua.
  
- Mediació intercultural entre els immigrants i la societat d'acollida com a suport a la intervenció social i prevenció de conflictes culturals.
  
- Formació del personal que treballa en estos punts.
  
- Coordinació dels punts de la xarxa.
  
Es donarà informació, per part de la Comunitat Valenciana, sobre els punts que configuren la xarxa d'atenció i l'ampliació, si escau, de part d'ells.
  
3r. Sensibilització
  
L'eix de la sensibilització s'articularà sobre els següents blocs temàtics:
  
- Prospeccions i informes.
  
Igualment, es desenrotllarà una línia de treball conjunta destinada a la realització de prospeccions i informes relatius a la integració de la immigració en la Comunitat Valenciana, a fi de poder executar una millor programació d'actuacions en relació amb la integració social i laboral d'este col·lectiu.
  
- Participació ciutadana dels immigrants.
  
Es promocionarà la participació ciutadana dels immigrants. Els objectius que es pretenen aconseguir són els següents:
  
· Promoure la incorporació dels immigrants a les xarxes socials i a la vida comunitària.
  
· Fomentar la creació d'associacions d'immigrants, recolzar les existents i potenciar la coordinació entre elles.
  
· Recolzar en un primer moment les noves entitats que es creen i potenciar les agrupacions, federacions i consorcis de caràcter públic i privat.
  
- Respecte a les diferències: població autòctona-població immigrant.
  
Es potenciaran les activitats i qualsevol altres actuacions encaminades a la sensibilització en temes de respecte a les diferències, integració sociocultural dels immigrants, tant dirigides a la població autòctona com a la població immigrant.